सनी देओल-अमीषा बाहों में बाहें डाले दिखे; SGPC भड़की, मैनेजमेंट बोली- बैसाखी का दृश्य फिल्माना था
एक्टर व गुरदासपुर से सांसद सनी दियोल की अपकमिंग फिल्म गदर-2 भी विवादों में आ गई है। फिल्म के एक सीन पर शिरोमणि गुरुद्वारा प्रबंधक कमेटी (SGPC) ने ऐतराज जता दिया है। Gadar 2 Film Controversy; Sunny Deol Amisha Patel Scene | SGPC Objection
एक्टर व गुरदासपुर से सांसद सनी देओल की अपकमिंग फिल्म गदर-2 विवादों में आ गई है। फिल्म के एक सीन पर शिरोमणि गुरुद्वारा प्रबंधक कमेटी (SGPC) ने ऐतराज जता दिया है। SGPC ने सनी के साथ-साथ फिल्म डायरेक्टर के खिलाफ भी कार्रवाई की मांग की है। वहीं, गुरुद्वारे की मैनेजमेंट भी फिल्म टीम के खिलाफ एक्शन लेने की तैयारी में है।
दरअसल, SGPC को गदर-2 के एक सीन पर ऐतराज है। फिल्म का यह सीन एक गुरुद्वारे में फिल्माया गया है। इसमें सनी देओल व एक्ट्रेस अमीषा पटेल एक दूसरे की बाहों में बाहें डाले नजर आ रहे हैं। इसके साथ ही एक ग्रुप पीछे गतका करता भी दिख रहा है। फिल्म की अभी शूटिंग चल रही है। शूट करते हुए यह सीन सोशल मीडिया पर वायरल हो गया।
पंचकूला स्थित गुरुद्वारे में 30 मई को फिल्माया गया सीन
यह दृश्य पंचकूला के एमडीसी स्थित गुरुद्वारा श्री कुहनी साहिब में 30 मई को फिल्माया गया था। गुरुद्वारे के मैनेजमेंट प्रबंधक सतबीर सिंह और सेक्रेटरी शिव कंवर सिंह संधू ने भी इस पर आपत्ति जताई है। उनका कहना है कि टीम उनके पास बैसाखी का दृश्य शूट करने के लिए आई थी। ऐसे दृश्य शूट होंगे, इसकी जानकारी उन्हें नहीं थी। फिल्म की टीम पर एक्शन लेने का विचार चल रहा है।
गुरुद्वारे में यह दृश्य फिल्माना निंदा योग्य
SGPC के महासचिव गुरचरण सिंह ग्रेवाल ने कहा कि एक सिख होते हुए सनी देओल इस तरह के दृश्य को गुरुद्वारे के परिसर में फिल्मा रहे हैं। दोनों एक ऐसी मुद्रा में हैं, जो गुरुद्वारा परिसर में निंदा योग्य है और उन पर फूल भी बरसाए जा रहे हैं। उन्हें समझना चाहिए कि गुरुद्वारे की मर्यादा है और इस तरह के दृश्य यहां नहीं फिल्माए जा सकते।
इससे पहले हिमाचल में हुआ था बवाल
इससे पहले हिमाचल में गदर 2 पर बवाल हुआ था। दरअसल, मेकर्स ने हिमाचल प्रदेश के पालमपुर के गांव भालेद के एक घर में फिल्म की शूटिंग की और उसके मालिक को तयशुदा पैसा नहीं दिया। गदर 2 के मेकर्स ने इस घर में करीब 10 दिन तक शूटिंग की थी। मकान मालिक का कहना था कि शूटिंग 3 कमरों और एक हॉल में होनी थी। मेकर्स ने रोज का 11 हजार रुपए किराया देने का एग्रीमेंट किया था।
मकान मालिक का आरोप था कि मेकर्स ने निर्धारित जगह के अलावा पूरे घर में शूटिंग की। इतना ही नहीं उसके बड़े भाई के घर में भी शूटिंग की। इस बीच उन लोगों को बहुत ज्यादा परेशानियों का सामना करना पड़ा। इस वजह से उसने मेकर्स को 56 लाख का बिल देकर अपने घर में शूटिंग रोकने की मांग की।
गदर एक प्रेम कथा का सीक्वल है गदर-2
2001 में सनी देओल व अमीषा पटेल गदर एक प्रेम कथा में नजर आए थे। 22 साल के बाद इन्हीं दो चेहरों को लेकर इस फिल्म का सीक्वल बनाया जा रहा है। जिसके 11 अगस्त को रिलीज होने का अनुमान है। बंटवारे पर बनी इस फिल्म को स्वतंत्रता दिवस के आसपास ही फिल्म प्रोड्यूसर रिलीज करना चाहते हैं।
भारत-पाकिस्तान बंटवारे के समय के हालातों पर बनी यह फिल्म अपने डायलॉग व गीतों के कारण काफी हिट हुई थी। 22 साल बाद शुक्रवार को इस फिल्म को री-रिलीज भी किया जा रहा है।